PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FK/3/1/003	Bratislava 13. januára 2006	

Protimonopolný úrad Slovenskej republiky, odbor koncentrácií v správnom konaní 
č. 0103/OK/2005 začatom dňa 16. 11. 2004 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom CME MEDIA ENTERPRISES B.V., so sídlom Oostelijke Handelskade 1169, 1019 DN Amsterdam, Holandské kráľovstvo prostredníctvom svojho splnomocneného zástupcu Mgr. Zuzany Šimekovej, LL.M., Allen & Overy Bratislava, s.r.o., Carlton Savoy Building, Mostová 2, 811 02 Bratislava vo veci koncentrácie podnikateľov CME MEDIA ENTERPRISES B.V., so sídlom Oostelijke Handelskade 1169, 1019 DN Amsterdam, Holandské kráľovstvo a MARKÍZA SLOVAKIA, spol. s r.o., so sídlom Bratislavská 334/18, 900 82 Blatné, IČO: 31444873

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľa CME MEDIA ENTERPRISES B.V., so sídlom Oostelijke Handelskade 1169, 1019 DN Amsterdam, Holandské kráľovstvo prostredníctvom podnikateľa A.R.J., a.s., so sídlom Skuteckého 23,  974 01 Banská Bystrica, IČO: 36 379 921 nad podnikom podnikateľa MARKÍZA SLOVAKIA, spol. s r.o., so sídlom Bratislavská 334/18, 900 82 Blatné, IČO: 31444873 na základe Zmluvy o predaji akcií v spoločnosti A.R.J., a.s. uzatvorenej medzi MEDIA PARTNERS, spol. s r.o., SALIS, s.r.o., Ing. Milanom Fiľom, Jánom Kováčikom a CME MEDIA ENTERPRISES B.V. zo dňa 31.10.2005 a Zmluvy o predaji akcií v spoločnosti A.R.J., a.s. uzatvorenej medzi PhDr. Pavlom Ruskom a CME MEDIA ENTERPRISES B.V. zo dňa 28.10.2005.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 16.11.2005 listom zaevidovaným pod č. 6332/2005 podnikateľom CME MEDIA ENTERPRISES B.V., so sídlom Oostelijke Handelskade 1169, 1019 DN Amsterdam, Holandské kráľovstvo (ďalej len „CME“) prostredníctvom svojho splnomocneného  zástupcu Mgr. Zuzany Šimekovej, LL.M., Allen & Overy Bratislava, s.r.o., Carlton Savoy Building, Mostová 2, 811 02 Bratislava (ďalej len „splnomocnený zástupca“)  oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

Podľa oznámenia oznamovaná koncentrácia predpokladá zmenu kontroly na dvoch úrovniach. Prvá a priama zmena kontroly sa týka spoločnosti A.R.J., a.s., so sídlom Skuteckého 23,  974 01 Banská Bystrica, IČO: 36 379 921 (ďalej len „ARJ“)  na základe uzavretia Zmluvy o predaji akcií v spoločnosti ARJ uzatvorenej medzi Media Partner, spol. s r.o., SALIS, s.r.o., Ing. Milanom Fiľom, Jánom Kováčikom a CME dňa 31.10.2005 (ďalej len „Zmluva1“) a Zmluvy o predaji akcií v spoločnosti ARJ uzatvorenej medzi PhDr. Pavlom Ruskom a CME dňa 28.10.2005 (ďalej len „Zmluva 2“) nadobudne CME 100% akcií spoločnosti ARJ a získal priamu a výlučnú kontrolu nad ARJ. Druhú úroveň zmeny kontroly oznamovanej koncentrácie tvorí zmena kontroly v spoločnostiach MARKÍZA SLOVAKIA, spol. s r.o., so sídlom Bratislavská 334/18, 900 82 Blatné, IČO: 31444873 (ďalej len „MS“)  a Slovenská televízna spoločnosť, s.r.o., so sídlom Okružná č. 18/10, 900 82 Blatné, IČO: 34 128 611 (ďalej len „STS“), ktorých činnosť zastrešuje spoločnosť ARJ ako ich holdingová spoločnosť.  Medzi zmenou kontroly na úrovni samotnej ARJ a zmenou kontroly na úrovni spoločností MS a STS existuje kvalitatívny rozdiel.  Kým v ARJ sa spoločná kontrola zmení na výlučnú na základe samotnej kúpy akcií, v MS a STS sa spoločná kontrola zmení na výlučnú na základe dvoch skutočností a to (i) kúpy akcií spoločnosti ARJ a (ii)  zmeny spoločenskej zmluvy MS.  

Na základe tohto oznámenia sa dňa 16. 11. 2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0103/OK/2005, o čom úrad informoval oznamovateľa koncentrácie listom 
č. 7039/PMÚ SR/2005 zo dňa 19.12. 2005. 

Úrad sa teda pri skúmaní predložených informácií a podkladov v prvom rade zameral na posúdenie, či na základe uzavretia Zmluvy1 a Zmluvy2 došlo ku kontroly nad podnikom podnikateľa ARJ a zároveň, či došlo ku zmene kontroly nad podnikom podnikateľa MS a STS.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Predmetné oznámenie bolo doplnené listom doručeným úradu dňa 6.12.2005 zaevidovaným pod č. 6764/2005, listom doručeným úradu dňa 9.12.2005 zaevidovaným úradom pod č. 6841/2005, listom doručeným úradu dňa 19.12.2005 zaevidovaným úradom pod č. 7039/2005, listom doručeným úradu dňa 28.12.2005 zaevidovaným úradom pod č. 7198/2005 a listom doručeným úradu dňa 10.1.2006 zaevidovaným úradom pod č. 112/2005. Uvedenými listami boli doplnené chýbajúce náležitosti oznámenia koncentrácie a zároveň bola koncentrácia upresnená ako získanie nepriamej kontroly podnikateľa CME prostredníctvom podnikateľa ARJ nad podnikom podnikateľa MS.

Dňom 11.1.2006 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 152/PMÚ SR/2006 zo dňa 12.1.2005.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk dňa 20.12.2005. 

Z podkladov a informácií, ktoré boli v predmetnom konaní úradu predložené  podnikateľom CME vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť CME je spoločnosťou zaregistrovanou v obchodnom registri Obchodnej a priemyselnej komory pre Amsterdam, Holandské kráľovstvo, so sídlom Oostelijke Handelskade 1169, 1019 DN Amsterdam, Holandské kráľovstvo. Je holdingovou spoločnosťou, ktorej predmetom činnosti je v zmysle jej stanov 
-	zakladať, mať majetkovú účasť v, riadiť/spravovať a získavať finančnú účasť na iných spoločnostiach a podnikoch
-	poskytovať administratívne, technické/odborné, finančné, ekonomické alebo manažérske služby iným spoločnostiam, osobám alebo podnikom
-	nadobúdať, disponovať, riadiť/spravovať a využívať nehnuteľný a osobný majetok vrátane patentov, značiek, licencií, povolení a iných práv priemyselného vlastníctva
-	požičiavať a vypožičiavať si peniaze, vystupovať ako ručiteľ, akýmkoľvek iným spôsobom a zaväzovať sa spoločne a nerozdielne alebo inak, ako aj, alebo v mene iných vyššie uvedených, bez ohľadu na to, je to alebo nie v spolupráci s tretími stranami a vrátane výkonu a propagácie všetkých činností, ktoré priamo alebo nepriamo súvisia s uvedeným predmetom podnikania, a to v najširšom zmysle slova

Podnikateľ CME mal pred transakciou na území SR majetkovú účasť v nasledujúcich spoločnostiach:

- v spoločnosti MS vlastnil 34 % podiel na hlasovacích právach,
- v spoločnosti STS vlastnil 49 % podiel na hlasovacích právach.

Oznamovateľ v oznámení uvádza, že CME nadobudla 100% podiel v spoločnosti Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČ: 25653431 (ďalej len „Česká produkční 2000“), ktorá vlastní 9,18% podiel v spoločnosti MAC TV, s.r.o., Brečtanová 1, 831 01 Bratislava, IČO: 00618322, ktorá zabezpečuje prevádzkovanie televízneho vysielania televízie JOJ.  Ide však o nepriamy minoritný podiel, ktorým CME nekontroluje spoločnosť MAC TV, s.r.o.. 

Z vyššie uvedených skutočností vyplýva, že CME je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

MS

Podľa výpisu z Obchodného registra Okresného súdu Bratislava I, Oddiel:  Sro Vložka číslo:  12330/B je spoločnosť MS spoločnosťou s ručením obmedzeným, ktorá bola zapísaná dňa 11.11.1993. 

Podľa oznámenia je v zmysle licencie udelenej Radou pre vysielanie a retransmisiu vysielateľom televíznych programov televízie Markíza. Spoločnosť MS zabezpečuje samotné vysielanie v rozsahu, v akom je STS jeho prevádzkovateľom. 

Vzhľadom na to, že spoločnosť MS je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona č. 136/2001 Z.z. účinného v čase vzniku koncentrácie, koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona č. 136/2001 Z.z. účinného v čase vzniku koncentrácie rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplneniach spočíva v získaní kontroly podnikateľa CME prostredníctvom podnikateľa ARJ nad podnikom podnikateľa MS a to na základe uzavretia Zmluvy 1 a Zmluvy2.  

Úrad z poskytnutých podkladov a informácií skúmal, akým spôsobom boli doteraz prijímané strategické rozhodnutia podnikateľa MS a akým spôsobom budú tieto rozhodnutia prijímané po predmetnej transakcii. Tak ako vyplýva z oznámenia, podľa v súčasnosti platnej spoločenskej zmluvy spoločnosti MS, rozhodnutie valného zhromaždenia je prijaté, len ak zaň hlasovali spoločníci, ktorí majú 100% všetkých hlasov, pričom spoločnosť ARJ má 50% hlasovacích práv, spoločnosť CME 34% hlasovacích práv a spoločnosť Media Invest s.r.o., Skuteckého 23, 974 01 Banská Bystrica, IČO: 36 044 024 (ďalej len „Media Invest“) má 16% hlasovacích práv.  Po preskúmaní v súčasnosti platnej spoločenskej zmluvy úrad zistil, že na prijatie strategických rozhodnutí je potrebný súhlas spoločníkov, ktorí majú 100% všetkých hlasov. Úrad teda zistil, že pred uzatvorením Zmluvy1 a Zmluvy2 vykonávali podnikatelia ARJ, Media Invest a CME spoločnú kontrolu nad podnikom podnikateľa MS.

Po preštudovaní podkladovej dokumentácie priloženej k oznámeniu úrad zistil, že na základe Zmluvy 1 a Zmluvy 2 nadobudne CME 100% akcií spoločnosti ARJ. 
Na základe Zmluvy1 a Zmluvy2 podnikateľ CME nadobudne prostredníctvom podnikateľa ARJ 50% podiel v spoločnosti MS, teda spolu s podielom, ktorý priamo vlastnil pred uzavretím Zmluvy1 a Zmluvy2 bude kontrolovať 84% podiel v spoločnosti MS. Podnikateľ CME v oznámení však pre úplnosť uvádza, že súčasťou dohodnutej transakcie je aj prevod 4% obchodného podielu v spoločnosti MS zo spoločnosti ARJ na spoločnosť Media Invest na základe zmluvy o prevode obchodného podielu (bod 3.1(d) Zmluvy1 a Zmluvy2).  Na základe uvedenej zmluvy o prevode obchodného podielu sa zvýši obchodný podiel spoločnosti Media Invest v spoločnosti MS zo súčasných 16% na 20%. Výsledný podiel CME v spoločnosti MS bude teda 80% (priamo 34% a prostredníctvom spoločnosti ARJ 46%). Ako je však uvedené nižšie toto zvýšenie obchodného podielu v MS podnikateľom Media Invest nezasiahne do výlučnej kontroly CME.  

V oznámení sa uvádza, že samotné nadobudnutie akcií spoločnosti ARJ spoločnosťou CME jej neumožní získať výlučnú kontrolu v spoločnosti MS, keďže spoločnosť Media Invest si naďalej ponecháva 16% hlasovacích práv a na prijatie rozhodnutia valným zhromaždením sa vyžaduje uvedených 100%. K tomu, aby spoločnosť CME získala výlučnú kontrolu nielen v spoločnosti ARJ ale aj v spoločnosti MS je teda k odkúpeniu akcií potrebný aj ďalší krok, ktorým je zmena spoločenskej zmluvy tak, aby táto umožňovala CME rozhodovať o obchodnom riadení spoločnosti MS. 
Podľa prílohy č. 4 Zmluvy1 a prílohy č. 3 Zmluvy 2 sa v Zmluve1 aj v Zmluve 2 strany dohodli, že v rámci tzv. fázy Dokončenie bude zvolané mimoriadne valné zhromaždenie spoločnosti MS, ktoré schváli novú spoločenskú zmluvu spoločnosti MS v Dohodnutej forme. Oznamovateľ prostredníctvom svojho právneho zástupcu predložil v prílohe oznámenia „Navrhované znenie spoločenskej zmluvy spoločnosti MS v Dohodnutej forme v zmysle prílohy 4 časť 1 Zmlúv o kúpe akcií (schválené Radou pre vysielanie a retransmisiu)“ (ďalej len „Nová spoločenská zmluva MS“). 
Po preštudovaní všetkých podkladov oznámenia úrad zistil, že na základe Zmluvy1 a Zmluvy2 bude podnikateľ CME bude prostredníctvom spoločnosti ARJ v spoločnosti MS kontrolovať 50% podiel. CME teda bude kontrolovať priamo 34% podiel a nepriamo prostredníctvom spoločnosti ARJ 50% - teda spolu 84% podiel. Úrad po preskúmaní ustanovení Novej spoločenskej zmluvy MS zistil, že na základe vyššie uvedených skutočností CME nadobudne výlučnú kontrolu nad podnikom podnikateľa MS. Táto kontrola sa nezmení ani po predpokladanom prevode 4% obchodného podielu v spoločnosti MS zo spoločnosti ARJ na spoločnosť Media Invest na základe zmluvy o prevode obchodného podielu (bod 3.1(d) Zmluvy1 a Zmluvy2), po ktorom bude spoločnosť CME kontrolovať priamo 34% a nepriamo prostredníctvom spoločnosti ARJ 46%, teda spolu 80%  podiel v spoločnosti MS. 
Úrad teda po preštudovaní všetkých podkladov oznámenia zistil, že podnikateľ CME na základe Zmluvy1 a Zmluvy2 získal prostredníctvom podnikateľa ARJ nepriamu kontrolu nad podnikom podnikateľa MS.  
Tak ako je uvedené vyššie, podnikateľ CME vlastnil pred transakciou 49% podiel v spoločnosti STS. Vzhľadom na to, že zostávajúcich 51% kontroloval podnikateľ MS, podnikateľ CME získal predmetnou koncentráciou kontrolu aj nad podnikateľom STS.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ CME, ktorí získal prostredníctvom podnikateľa ARJ nepriamu kontrolu nad podnikom podnikateľa MS. 

V prípade, kedy koncentráciou dochádza k zmene spoločnej kontroly na výlučnú kontrolu sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia CME a MS.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ CME v roku 2004 dosiahol celosvetový celkový obrat prevyšujúci 1,2 mld. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2004, presiahol 1,2 mld. Sk. Úrad ďalej zistil, že podnikatelia CME a MS dosiahli v roku 2004 v Slovenskej republike obrat vyšší ako 360 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia (ďalej len „Komisia“) oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy1 a Zmluvy2, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy1, t.j. 31.10.2005. Vzhľadom na to, že oznámenie koncentrácie bolo doručené úradu dňa 16.11.2005, predmetná koncentrácia bola oznámená úradu do 30 pracovných dní odo dňa uzavretia Zmluvy1, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. Z predložených informácií a podkladov úrad zistil, že jedinou oblasťou podnikania, kde sú činní obaja účastníci koncentrácie je televízne vysielanie a predaj televíznej reklamy a preto sa zameral na relevantné trhy v tejto oblasti, na ktorých sa výraznejšie prejavia účinky koncentrácie v rámci Slovenskej republiky. 

Podnikateľ CME v oznámení uvádza, že podnikateľ CME ako aj spoločnosti ju kontrolujúce sú holdingovými spoločnosťami, ktorých predmetom činnosti je vlastníctvo a správa aktív v iných spoločnostiach. Tieto spoločnosti nevykonávajú žiadnu inú obchodnú činnosť. Zo spoločností, ktoré kontroluje CME pôsobia na území Slovenskej republiky spoločnosti MS a STS. Nepriamo prostredníctvom spoločnosti STS kontroluje spoločnosti ADAM, a.s. a Gamatex, s.r.o., avšak uvedené spoločnosti od júla 2000 nie sú činnými spoločnosťami a v účtovnom období predchádzajúcemu vzniku koncentrácie nedosiahli žiaden obrat. CME nadobudla 100% podiel v spoločnosti Česká produkční 2000 a.s., ktorá vlastní 9,18% podiel v spoločnosti MAC TV s.r.o., ktorá zabezpečuje prevádzkovanie televízneho vysielania televízie JOJ. CME má teda nepriamy minoritný podiel v spoločnosti MAC TV, s.r.o.. Spoločnosť CME však nekontroluje spoločnosť MAC TV, s.r.o.. 
CME a podnikatelia kontrolujúci podnikateľa CME kontrolujú niektoré ďalšie spoločnosti, avšak žiadna z týchto spoločností nevyvíja žiadnu podnikateľskú činnosť na území Slovenskej republiky a ani inak nepriamo nepôsobí na území Slovenskej republiky. Úrad sa teda zameral na relevantné trhy, na ktorých je činný podnikateľ MS, ktorého sa koncentrácia priamo týka ako aj relevantné trhy na ktorých je činný podnikateľ STS. Úrad sa pritom zameral na relevantné trhy, na ktorých sa výraznejšie prejavia účinky koncentrácie v rámci Slovenskej republiky. 

Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. Na základe tohto ustanovenia úrad vychádzal pri vymedzení relevantného trhu z rozhodnutia úradu číslo: 2005/FV/3/1/027 zo dňa 11. marca 2005 vo veci koncentrácie podnikateľov GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČ: 25653431 (ďalej len „Rozhodnutie č. 2005/FV/3/1/027“) ako aj z rozhodnutia úradu číslo 2005/FK/3/1/026 zo dňa 11.3.2005 vo veci koncentrácie podnikateľov GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791, Česká produkční invest, a.s., Kříženeckého nám. 1078, 152 00 Praha 5, Česká republika, IČ: 264 38 615 a Mgr. Vladimíra Komára bytom Sídlisko II. Č. 1214 Vranov (ďalej len „Rozhodnutie č. 2005/FK/3/1/026“).

Podnikateľ CME v oznámení uviedol, že STS je prevádzkovateľom vysielania programovej služby televízie Markíza, ktorej vysielateľom je v zmysle licencie udelenej Radou pre vysielanie a retransmisiu spoločnosť MS. STS ponúka vo svojom produkčnom zabezpečení vysielacie formáty všetkých žánrov: spravodajstvo, publicistiku a dokument, športové prenosy, zábavné relácie, hudobné relácie, magazíny, relácie určené detskému divákovi, talk-show, veľké galaprogramy vysielané v priamom prenose i zo záznamu, situačné komédie – sitcomy, telenovely, seriály určené do hlavného vysielacieho času rôznych žánrov, filmy (komédie, romantické filmy, dobrodružné filmy, sci-fi) v zmysle licenčných podmienok zabezpečuje programy slovenskej, českej, európskej a americkej produkcie.

STS (Centrum reklamy) zabezpečuje výhradný predaj reklamných služieb realizovaných vo vysielaní formou reklamných a telenákupných spotov, sponzoringu a od júna 2003 zabezpečuje aj predaj reklamy na stránkach teletextu.

Spoločnosť MS zabezpečuje samotné vysielanie v rozsahu, v akom je STS jeho prevádzkovateľom.

Podnikateľ CME v oznámení uviedol, že hlavným predmetom činnosti účastníkov koncentrácie je prevádzkovanie televízneho vysielania, teda zabezpečenie výroby televíznych programov, vysielanie televízneho programu (distribúcie signálu) a predaj televíznej reklamy. Prevádzkovateľ televízneho vysielania získava prostriedky na financovanie uvedeného vysielania najmä predajom vysielacieho času tretím osobám za účelom prezentovania ich reklám alebo telenákupných spotov. Záujem tretích strán o odvysielanie reklamy, alebo spotu závisí od sledovanosti programovej štruktúry vysielateľa. Súťaž o zadávateľa reklamy a súťaž o sledovanosť diváckej obce sú teda dve úzko súvisiace kategórie.

Oblasť prevádzkovania televízneho vysielania je regulovaná zákonom č. 308/2000 Z.z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (ďalej len „zákon o vysielaní a retransmisii“). Podľa § 3 zákona o vysielaní a retransmisii vysielanie je šírenie pôvodných kódovaných alebo nekódovaných rozhlasových programových služieb alebo televíznych programových služieb, ako aj ďalších zvukových, obrazových alebo zvukovo-obrazových informácií vrátane teletextu prostredníctvom verejných telekomunikačných sietí alebo telekomunikačných zariadení určených na príjem verejnosťou; vysielanie nezahŕňa komunikačné služby zamerané na poskytovanie informácií alebo iných komunikátov na základe individuálnej požiadavky ani vysielanie prostredníctvom internetu.

V Rozhodnutí č. 2005/FV/3/1/027 úrad zistil, že prevádzkovateľ televízneho vysielania, resp. vysielateľ s licenciou podľa § 2 ods. 1 písm. b) zákona o vysielaní a retransmisii získava prostriedky na prevádzkovanie vysielania najmä predajom svojho vysielacieho času tretím osobám, ktoré zakúpený priestor využívajú na odoslanie reklamného posolstva divákom televízneho vysielania. Vysielatelia, ktorí sú financovaní z predaja reklamného času, súťažia medzi sebou o zadávateľov reklamy predovšetkým prostredníctvom zvyšovania sledovanosti u divákov. Prostriedkom na zvyšovanie sledovanosti je programová schéma danej televízie tvorená jednotlivými televíznymi programami.

V oznámení podnikateľ CME uvádza, že prevádzkovateľ televízneho vysielania získava prostriedky na financovanie uvedeného vysielania najmä predajom vysielacieho času tretím osobám za účelom prezentovania ich reklám alebo telenákupných spotov. Záujem tretích strán o odvysielanie reklamy alebo spotu závisí od sledovanosti programovej štruktúry vysielateľa.  Súťaž o zadávateľa reklamy a súťaž o sledovanosť diváckej obce sú teda dve úzko súvisiace kategórie.

Z uvedeného vyplýva, že vysielatelia súťažia o inzerentov a zároveň o divákov. Keďže medzi vysielateľmi a divákmi nie je dodávateľsko-odberateľský vzťah, nejde o trh v pravom zmysle slova. Keďže medzi súťažou o diváka a súťažou o zadávateľov reklamy je veľmi úzky vzťah, je potrebné túto skutočnosť zobrať do úvahy pri definovaní relevantného trhu ako aj pri vyhodnocovaní dopadov koncentrácie na hospodársku súťaž. Vzhľadom na to, že, ako je uvedené ďalej, predmetná koncentrácia nevytvára alebo neposilňuje dominantné postavenie podnikateľa CME, ktorého dôsledkom sú významné prekážky efektívnej hospodárskej súťaže, úrad dospel k záveru, že nie je potrebné rozlišovať, či ide o dva samostatné úzko súvisiace trhy – trh prevádzkovania televízneho vysielania a trh predaja televíznej reklamy alebo o jeden trh, ktorý zahrňuje prevádzkovanie televízneho vysielania ako aj predaj televíznej reklamy. Z uvedeného dôvodu úrad na účely posúdenia predmetnej koncentrácie vymedzil jeden trh, na ktorom pôsobia podnikatelia MS a STS, a to trh prevádzkovania televízneho vysielania a predaja televíznej reklamy. 

V Rozhodnutí č. 2005/FV/3/1/027 sa úrad zaoberal otázkou zastupiteľnosti televíznej reklamy s reklamou v rozhlase, tlači a s inými druhmi reklamy, pričom dospel k záveru, že vzhľadom na jedinečné technické charakteristiky televíznej reklamy, t.j. spojenie obrazovej a zvukovej zložky, univerzálnu dostupnosť prostredníctvom televízneho prijímača (napr. na rozdiel od kinoreklamy), ktoré iné druhy reklamy nemôžu ponúknuť, televízna reklama nie je zastupiteľná s ostatnými druhmi reklamy. 

Ďalej sa úrad v Rozhodnutí č. 2005/FV/3/1/027 zaoberal otázkou, či závisí predaj  televíznej reklamy od spôsobu šírenia televízneho signálu, t.j., či sa odlišuje vysielanie prostredníctvom terestriálneho prenosu, káblových rozvodov a satelitným prenosom. V Rozhodnutí č. 2005/FV/3/1/027 úrad zistil, že v súčasnosti predstavuje terestriálne vysielanie pre diváka najjednoduchší a zároveň najlacnejší spôsob prijímania televízneho vysielania, avšak vzhľadom na obmedzené množstvo frekvencií a finančnú náročnosť je tento spôsob vysielania dostupný len pre obmedzený počet vysielateľov. Naproti tomu je vysielanie prostredníctvom káblových rozvodov a satelitným prenosom dostupnejšie pre vysielateľov ale pre diváka je spojené so zvýšenými nákladmi (najmä prijímanie satelitného signálu, ktoré je spojené s vyššou vstupnou investíciou). Z pohľadu zadávateľa reklamy však nie je rozhodujúci spôsob prenosu, ale predovšetkým kvantita a kvalita diváckej obce, ktorá je daná pokrytím, t.j. množstvom potenciálnych divákov, ktorých môže televízia osloviť prostredníctvom svojho vysielania. Aj napriek tomu, že spôsob prenosu televízneho signálu do značnej miery určuje pokrytie televíznym signálom, pre inzerenta je podstatná predovšetkým potenciálna divácka obec, ktorá od pokrytia závisí iba nepriamo. Z uvedeného dôvodu úrad dospel k záveru, že predaj televíznej reklamy nezávisí od spôsobu prenosu televízneho signálu a zameral sa na predaj televíznej reklamy v závislosti od pokrytia.

V súvislosti s pokrytím rozlišuje zákon o vysielaní a retransmisii štyri druhy vysielania. Celoplošné vysielanie je vysielanie, ktoré pokrýva celé územie Slovenskej republiky a ktoré môže prijímať viac ako 80 % jej obyvateľov, multiregionálne vysielanie je vysielanie, ktoré pokrýva viac regiónov a ktoré môže prijímať viac ako 30 % a menej ako 80 % obyvateľov, regionálne vysielanie je vysielanie, ktoré pokrýva územie väčšie, ako je katastrálne územie obce, a ktoré môže prijímať menej ako 30 % obyvateľov a lokálne vysielanie, ktorým je vysielanie, ktorého príjem sa zvyčajne geograficky obmedzuje na obec a oblasť príjmu nepresahuje viac ako 100 000 obyvateľov, a ak ide o mesto, viac ako 200 000 obyvateľov; vysielané programy sú zamerané na miestne informačné prostredie alebo zdroje a na spoločné záujmy, ktoré vytvárajú a prehlbujú vnútorné väzby akéhokoľvek spoločenstva a vedú k udržiavaniu pocitu identity so spoločenstvom.

Je potrebné podotknúť, že na Slovensku neexistuje vysielateľ s licenciou na celoplošné vysielanie ale len vysielatelia s licenciou na multiregionálne vysielanie. Jediným vysielateľom, ktorý vysiela celoplošne je Slovenská televízia, ktorá vysiela na základe zákona č. 16/2004 Zb. o Slovenskej televízii. Aj napriek tomu sa na ňu ako na vysielateľa zo zákona vzťahuje zákon o vysielaní a retransmisii.

V Rozhodnutí č. 2005/FV/3/1/027 ako aj v Rozhodnutí č. 2005/FK/3/1/026 úrad preukázal, že existujú značné rozdiely medzi celoplošnými a multiregionálnymi televíziami na jednej strane a regionálnymi a lokálnymi televíziami na strane druhej. U lokálnych a regionálnych televízií prevažuje informačný charakter s prevahou spravodajstva z regiónu, pričom štruktúra vysielania prebieha v hodinových, či polhodinových blokoch s častým využívaním videotextu. Cieľom lokálnych a regionálnych televízii nie je konkurovať multiregionálnym televíziám, čo by vzhľadom na finančnú náročnosť vysielania multiregionálnych televízii nebolo možné ale vhodne dopĺňať vysielanie celoplošných a multiregionálnych televízií o informácie z regiónu. Táto skutočnosť sa nevyhnutne odráža aj v inej štruktúre zadávateľov reklamy regionálnych a lokálnych televízií, ktorými sú predovšetkým spoločnosti s regionálnou pôsobnosťou, pre ktoré je vzhľadom na nižšiu cenu inzercie v lokálnych a regionálnych televíziách cielená reklama na obyvateľov regiónu výhodnejšia ako reklama v multiregionálnej televízii. Oproti tomu sú zadávateľmi reklamy v multiregionálnych televíziách predovšetkým mediálne agentúry, ktoré na základe prieskumov sledovanosti cielene nakupujú reklamný priestor v televízii pre klientov s veľkými rozpočtami na reklamu a pôsobiacich na celom území Slovenska. Na základe uvedeného možno konštatovať, že televízne vysielanie a predaj televíznej reklamy v celopološných a multiregionálnych televíziách nie sú vo viacerých oblastiach zastupiteľné s televíznym vysielaním a predajom televíznej reklamy v regionálnych a lokálnych televíziách avšak vzhľadom na to, že, ako je uvedené ďalej, predmetná koncentrácia nevytvára alebo neposilňuje dominantné postavenie podnikateľa CME, ktorého dôsledkom sú významné prekážky efektívnej hospodárskej súťaže na relevantnom trhu prevádzkovania televízneho vysielania a predaja televíznej reklamy, úrad dospel k záveru, že nie je potrebné zaoberať sa presnou definíciou tovarového relevantného trhu.

Podnikateľ CME v oznámení uviedol, že vysielanie programu televízie Markíza je realizované na vysielacom pracovisku, kde sú na základe vysielacieho plánu vysielané programy zo záznamových médií a programy vysielané naživo z jednotlivých réžií resp. prenosových vozov.
Obrazový a zvukový signál je distribuovaný a vysielaný prostredníctvom: 
- distribučných sietí a siete základných vysielačov, ktoré prevádzkuje Slovak Telecom, a.s. 
- televíznymi prevádzačmi, ktoré sú budované a prevádzkované na základe zmluvných vzťahov medzi jednotlivými obecnými zastupiteľstvami a Slovak Telecom, a.s. resp. Telecom corp.
- satelitnej služby SLOVAK LINK, ktorej poskytovateľom je Slovak Telecom a.s., Rádiokomunikácie, o.z..  Signál je zakódovaný a je prístupný len držiteľom dekódovacích prostriedkov, ktoré distribuuje spoločnosť Slovak Telecom a.s., Rádiokomunikácie, o.z.. 

Podľa oznámenia sa obchodná činnosť STS zameriava na predaj  reklamného času a sponzoringu pre zadávateľov reklamy. Predaj sa realizuje prostredníctvom vysielania reklamných spotov jednotlivých zadávateľov, ktoré sú zaradené na základe zmluvy o vysielaní do vysielacej štruktúry televízie Markíza v zmysle zákona o vysielaní a retransmisii. Vysielacia štruktúra je k dispozícii zadávateľom reklamy a klientom spoločne s cenníkom pre vysielanie reklamy na internetovej stránke televízie Markíza, prípadne na požiadanie je poskytnutá obratom prostredníctvom  obchodného zástupcu STS. Televízia Markíza do denných vysielacích plánov s predstihom 1 mesiaca pred vysielaním zaradí reklamné bloky určené na vysielanie reklamných spotov, ktoré následne poskytne záujemcom (reklamné agentúry, zadávatelia). Klienti zasielajú svoje požiadavky na vysielanie reklamných spotov  vo vysielacej štruktúre televízie Markíza na obchodné oddelenie STS. Po uspokojení požiadaviek prostredníctvom obchodného zástupcu STS, klienti podpíšu zmluvu o odvysielaní reklamy, na základe ktorej sa samotné vysielanie realizuje. 
Po skončení vysielania v zmysle zmluvy je následne vystavený daňový doklad v zmysle daňových zákonov za poskytnuté plnenie a klient poskytuje finančné protiplnenie (v prípade bartrového obchodu iné plnenie). Ako podklad pre vystavenie daňového dokladu poskytuje STS pre klientov správu o vysielaní, kde je zaznamenaný z vysielacieho SW presný časový rozpis vysielania objednaných reklamných spotov.
	
Podnikateľ CME v oznámení uvádza, že význam zákazníckych preferencií z hľadiska vyššie uvedených faktorov zachytávajú údaje o sledovanosti, ktoré sú v súčasnosti zabezpečované prostredníctvom peoplemetrov. Televízia Markíza je rodinná televízia, zameriavajúca sa na  všeobecného diváka, pričom tomu sa prispôsobuje nákup filmových titulov, výroba relácii, programová skladba
Vo vzťahu výroby a vysielania televíznych programov, MS spolupracuje s STS na základe exkluzívnej zmluvy.  Zároveň bola medzi  STS a MS na základe dohody zástupcov CME, STS, MS a Rady pre vysielanie a retransmisiu uzatvorená dňa 3. októbra 2001 zmluva o výhradnom prevode práv.  Na základe zmluvy o výhradnom prevode  práv nastala zmena fakturácie medzi spoločnosťami STS a MS. MS previedla vysielacie práva na spoločnosť STS, v dôsledku čoho spoločnosti STS patria všetky výnosy z vysielania.
Programy vyrobené spoločnosťou STS vysiela spoločnosť MS tak ako je uvedené vyššie v súlade s licenciou udelenou spoločnosti MS Radou pre vysielanie a retransmisiu. Licencia umožňuje vysielať na území Slovenskej republiky s využitím terestriálnych signálov a s pokrytím približne 80 % územia krajiny. Licencia je limitovaná na obdobie 12 rokov so začiatkom 7. augusta 1995.

Vstupmi televízneho vysielania sú televízne programy. Základné požiadavky na televíznu výrobu sú určené vo vysielacej štruktúre, ktorá definuje konkrétne programové okná, žánre a cieľové skupiny, pre ktoré majú byť jednotlivé programové formáty pripravené. Následne dôjde k oceneniu jednotlivých programových okien a definovaniu produkčného rozpočtu na daný rok.  Po schválení vysielacej štruktúry a produkčného rozpočtu výrobné centrum navrhuje konkrétne programy, ktoré môžu byť pripravené podľa námetu vytvoreného podľa domáceho autora alebo zakúpenej licencie zahraničného formátu.  Televízna výroba sa podľa náročnosti témy, technických požiadaviek, množstva účinkujúcich realizuje buď vo vlastných výrobných kapacitách, alebo sa výroba zadáva externým produkčným spoločnostiam.  Pri príprave vlastnej výroby sa definuje výrobný rozpočet, plánujú sa výrobné kapacity (napr. štúdiá, prenosové vozy, jednokamerové vozy, svetelný park, záznam zvuku)  a postprodukčné pracoviská.  V prípade zadávania výroby do externého prostredia sa zvažujú ponuky externých produkčných spoločností z hľadiska rozpočtu, kvality výrobno-realizačného štábu, predchádzajúcich skúseností, referencií podľa realizovaných projektov a dodržiavania výrobnej disciplíny.  Ďalší spôsob výroby je forma koprodukcie (domáca, alebo zahraničná) alebo výroba rozlíšená na základe formy plnenia (finančná, alebo vklad vo forme výrobných kapacít). Iným spôsobom výroby je ponuka mimoštruktúrnych programov, ktoré sú svojim významom, atraktívnymi interpretmi, alebo úrovňou spracovania vhodné na televízny záznam a následné odvysielanie ( napr. Zlatý puk, Slávik, Miss, atď.). 

Čo sa týka reklamného času, reklamný čas sa predáva na základe výsledkov sledovanosti, pričom vstupy pre vysielanie reklamy, t.j. reklamné spoty sú vyrábané nezávisle a dodávané reklamnými agentúrami alebo priamo klientami.  STS je spolu s ďalšími vysielateľmi televíznych programov (SCHUBERT & partners, k.s., spoločnosť ktorá zastupuje Slovenskú televíziu,  Asociácia mediálnych agentúr (AMA),  C.E.N. s.r.o., MAC TV s.r.o.) spoločníkom v spoločnosti PMT, s.r.o., so sídlom Trnavská 70, 821 02 Bratislava (ďalej len „PMT“), ktorá zabezpečuje prieskum sledovanosti audiovizuálnych médií prostredníctvom monitorovacích technických zariadení umiestnením priamo u respondenta, a ktorá má uzatvorenú zmluvu o službách so spoločnosťou TNS SK, s.r.o., na základe ktorej táto dodáva všetkým zúčastneným stranám výsledky sledovanosti.  
PMT, s.r.o. zabezpečuje peoplemetrový výskum v Slovenskej republike jednotne pre celý slovenský trh spoločnosť PMT, s.r.o. Táto spoločnosť vznikla ako spoločný projekt Slovenskej televíznej spoločnosti, s.r.o., Slovenskej televízie, MAC TV, s.r.o. (TV JOJ), C.E.N., s.r.o. (TA3) a záujmového združenia mediálnych agentúr Asociácie mediálnych agentúr dňa 12. júla 2002. Spoločnosť PMT, s.r.o. podpísala dňa 16. januára 2004 so spoločnosťou TNS SK, s.r.o. zmluvu o službách, na základe ktorej spoločnosť TNS SK, s.r.o. poskytuje spoločnosti PMT, s.r.o. a cez ňu jednotlivým spoločníkom výsledky peoplemetrového výskumu na dennej báze a to počnúc októbrom 2004. Prístroje na meranie sledovanosti sú na základe demografického panelu rozmiestnené na vzorke divákov viac ako 800 rodín (cca 2500 divákov). Výsledky merania z domácnosti sa prostredníctvom mobilnej technológie GPRS prenášajú do spracovateľského centra spoločnosti TNS, odkiaľ sa po ich spracovaní (v ranných hodinách nasledujúceho dňa) posielajú jednotlivým vysielateľom a mediálnym agentúram.

Podnikateľ CME v oznámení uvádza podiely televízie Markíza na celkovom televíznom trhu v rámci Slovenskej republiky v rokoch 2002, 2003 a 2004 takto:

Podiel televízie Markíza na celkovom televíznom reklamnom trhu v rámci Slovenskej Republiky v rokoch 2002, 2003 a 2004	
TV	2002	2003	2004	
televízia Markíza 	80%	75%	70%	
STV	15%	14%	15%	
TV JOJ	5%	10%	14%	
TA3	0%	1%	1%	
* Zdroj: TNS, A-Connect

Podnikateľ CME v oznámení uvádza podiely televízie Markíza a jej konkurentov na trhu televízneho vysielania (vrátane televíznej reklamy) takto:

Celodenný podiel (%)  -  všetky TV*	
Obdobie	Markíza	STV1	STV2	JOJ	TA3	Nova	Ostatné TV	SPOLU	
1.1.-31.12.2002	48,2	15,5	5,6	7,0	0,9	5,7	17,2	100,0	
1.1.-31.12.2003	45,9	15,7	4,0	11,3	1,0	4,1	18,0	100,0	
1.1.-31.12.2004	40,8	20,3	5,5	12,9	0,9	2,8	16,8	100,0	
*Zdroj: VISIO 

Podiel v Prime Time (%)  -  všetky TV*	
Obdobie	Markíza	STV1	STV2	JOJ	TA3	Nova	Ostatné TV	SPOLU	
1.1.-31.12.2002	47,3	17,3	5,2	7,3	0,6	5,9	16,3	100,0	
1.1.-31.12.2003	45,4	18,1	3,7	11,4	0,7	4,3	16,5	100,0	
1.1.-31.12.2004	40,8	22,8	4,7	13,1	0,6	2,8	15,1	100,0	
*Zdroj: VISIO

Pri vymedzení priestorového relevantného trhu vychádzal úrad zo skutočnosti, že licencie Rady pre vysielanie a retransmisiu pre vysielateľov sa viažu výlučne na územie Slovenskej republiky, presahy televízneho signálu na územia susedných štátov sú zanedbateľné a sledovanosť slovenských televízií na území susedných štátov je minimálna. Zároveň licencia Rady pre vysielanie a retransmisiu určuje prevádzkovateľov televízneho vysielania vysielať prevažnú časť vysielania v slovenskom jazyku, a to aj reklamného vysielania. 

Z oznámenia podnikateľ CME vyplýva, že licencia pre televízne vysielanie udelená spoločnosti MS Radou pre vysielanie a retransmisiu je udelená ako multiregionálna, zahŕňa pokrytie 15 vysielačov rozmiestnených po celom území Slovenskej republiky a zabezpečuje prístup k vysielaným programom pre 65% obyvateľstva v Slovenskej republike. 
Na základe hore uvedeného úrad určil, že priestorovým relevantným trhom prevádzkovania televízneho vysielania a predaja televíznej reklamy je územie Slovenskej republiky. 

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade 
s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie podnikateľa CME, ktorého dôsledkom môžu byť významné prekážky efektívnej súťaže na relevantnom trhu prevádzkovania televízneho vysielania a predaja televíznej reklamy. Úrad sa zaoberal situáciou na relevantnom trhu, na ktorom pôsobia podnikatelia MS a STS, t.j. na trhu prevádzkovania televízneho vysielania a predaja televíznej reklamy v Slovenskej republike.

Z podkladov a informácií poskytnutých podnikateľom CME vyplýva, že možnosť vstupu do oblasti prevádzkovania televízneho vysielania je obmedzený predovšetkým potrebou získať licenciu Rady pre vysielanie a retransmisiu. Ďalším obmedzením je nedostatok voľných frekvencií pre prevádzkovanie terestriálneho vysielania. 
Vzhľadom na technické možnosti na území Slovenskej republiky, počet vysielateľov televíznych programov na území Slovenskej republiky je v porovnaní s väčšími štátmi pomerne úzky.  Z uvedeného dôvodu je aj pojem "know-how" v oblasti televízneho vysielania na Slovensku relatívne obmedzený.  V prípade vstupu nového vysielateľa na územie Slovenskej republiky by pravdepodobne došlo k prínosu ďalšieho 
know-how a úroveň know-how na Slovensku už existujúceho by nepredstavovala obmedzenie pre takýto vstup.  

Úrad na základe hore uvedeného zistil, že posudzovanou koncentráciou získal podnikateľ CME nepriamo prostredníctvom podnikateľa ARJ 50% podiel v spoločnosti MS a teda spolu s podielom, ktorý doteraz vlastnil získal 84% podiel v spoločnosti MS. Aj po v Zmluve1 a v Zmluve2 predpokladanom prevode 4% podielu na podnikateľa Media Invest bude vlastniť 80% podiel v spoločnosti MS.  V podieloch na trhu ako boli uvedené vyššie nedochádza na základe koncentrácie k žiadnej zmene. Vzhľadom k tomu, že dochádza len ku zmene vlastníckych štruktúr úrad zistil, že koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu prevádzkovania televízneho vysielania a predaja televíznej reklamy v Slovenskej republike.

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo listom číslo 152/PMÚ SR/2006 zo dňa 12.1.2006 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník konania prostredníctvom splnomocneného zástupcu listom zaevidovaným úradom pod číslom 172/2006 dňa 13.1. 2006 uviedol, že súhlasí s podkladmi navrhovaného rozhodnutia a so spôsobom ich zistenia. Nenavrhuje jeho doplnenie v žiadnom bode.  Z hľadiska obchodného tajomstva, súhlasí s uvedením všetkých údajov tak ako sú uvádzané v liste úradu č. 152/PMÚ SR/2006 zo dňa 12.1.2006.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Zuzana Šimeková, LL.M., 
Allen & Overy Bratislava, s.r.o., 
Carlton Savoy Building, 
Mostová 2, 
811 02 Bratislava